钦定古今图书集成/明伦汇编/宫闱典/第106卷 > 阴就
## 钦定古今图书集成/明伦汇编/宫闱典/第106卷 > 阴就

按《后汉书阴识传》：“识弟就嗣父，封宣恩侯，后改封为
新阳侯。就善谈论，朝臣莫及，然性刚傲，不得众誉。显
宗即位，以就为少府，位特进。就子丰，尚郦邑公主。公
主娇妒，丰亦狷急。永平二年，遂杀主被诛。父母当坐，
皆自杀，国除。帝以舅氏故，不极其刑。阴氏侯者凡四
人。初，阴氏世奉管仲之祀，谓为相君。宣帝时，阴子方”
者，至孝有仁恩。腊日晨炊而灶神形见，子方再拜受
庆。家有黄羊，因以祀之。自是以后，暴至巨富，田有七
百馀顷，舆马仆隶，比于邦君。子方常言：“我子孙必将
彊大。”至识三世，而遂繁昌。故后常以腊日祀灶而荐
黄羊焉。按《阴皇后纪》：后为贵人，九年，有盗劫杀后
母邓氏及弟䜣，帝甚伤之，乃诏大司空曰：“吾微贱之
时，娶于阴氏，因将兵征伐，遂各别离，幸得安全，俱脱
虎口。以贵人有母仪之美，宜立为后，而固辞弗敢当，
列于媵妾。朕嘉其义让，许封诸弟。未及爵土，而遭患
逢祸，母子同命，愍伤于怀。《小雅》曰：‘将恐将惧，惟予与
汝；将安将乐，汝转弃予’。风人之戒，可不慎乎！其追爵，
谥贵人父陆为宣恩哀”侯，弟䜣为宣义恭侯。以弟就
嗣哀侯后。及尸柩在堂，使大中大夫拜授印绶，如在
国列侯礼。魂而有灵，嘉其宠荣。